b'\n_START_ARTICLE_\nBrent Hayden\n_START_PARAGRAPH_\nBrent Hayden (s. 21. lokakuuta 1983) on kanadalainen uimari. H\xc3\xa4n syntyi Brittil\xc3\xa4isess\xc3\xa4 Kolumbiassa ja kasvoi siell\xc3\xa4 Mission-nimisess\xc3\xa4 kunnassa._NEWLINE_Hayden on harrastanut uintia 5-vuotiaasta asti. H\xc3\xa4n k\xc3\xa4vi vuoden Brittil\xc3\xa4isen Kolumbian yliopistoa. Haydenilla on musta vy\xc3\xb6 Isshin Ryu karatessa. _NEWLINE_Hayden on menestynyt uinnin maailmanmestaruuskilpailuissa vuosina 2005, 2007 ja 2011. Ensimm\xc3\xa4isell\xc3\xa4 kerralla h\xc3\xa4n voitti Montr\xc3\xa9alissa hopeaa 4\xc2\xa0\xc3\x97\xc2\xa0100 ja 4\xc2\xa0\xc3\x97\xc2\xa0200 metrin vapaauintiviesteiss\xc3\xa4, Melbournessa h\xc3\xa4n sai kultaa 100 metrin vapaauinnissa ja pronssia 4\xc2\xa0\xc3\x97\xc2\xa0200 metrin vapaauintiviestiss\xc3\xa4 sek\xc3\xa4 kolmannella kerralla Shanghaissa hopeaa 100 metrin vapaauinnissa. Lontoon kes\xc3\xa4olympialaisissa 2012 Hayden voitti pronssia 100 metrin vapaauinnissa. H\xc3\xa4n on lis\xc3\xa4ksi voittanut mitaleja Kansainyhteis\xc3\xb6n kisoissa ja Tyynenmeren-mestaruuksissa.'